Euroopa Parlamendi resolutsioon,

5. mai 2010,

tähelepanekutega, mis on ühisettevõtte SESAR 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse ühisettevõtte SESAR 2008. aasta lõplikku raamatupidamise aastaaruannet;

võttes arvesse kontrollikoja aruannet ühisettevõtte SESAR 31. detsembril 2008. lõppenud eelarveaasta raamatupidamise aastaaruande kohta koos ühisettevõtte vastustega [1];

võttes arvesse nõukogu 16. veebruari 2010. aasta soovitust (5829/2010 – C7-0060/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 27. veebruari 2007. aasta määrust (EÜ) nr 219/2007 ühisettevõtte loomise kohta Euroopa lennuliikluse uue põlvkonna juhtimissüsteemi (SESAR) väljaarendamiseks, [3] eriti selle artiklit 4b;

võttes arvesse ühisettevõtte SESAR finantseeskirju, mille ettevõtte haldusnõukogu võttis vastu 3. juulil 2007;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning transpordi- ja turismikomisjoni arvamust (A7-0077/2010);

A. arvestades, et kontrollikoda märkis, et ta sai piisava kindluse 2008. aasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et ühisettevõte SESAR loodi veebruaris 2007, et hallata projekti SESAR (Ühtse Euroopa Taeva lennuliikluse juhtimissüsteemide alased teadusuuringud) tegevusi;

C. arvestades, et ühisettevõte on käivitusetapis ning ei olnud 2008. aasta lõpuks veel oma sisekontrolli- ja finantsteabesüsteeme täielikult rakendanud;

D. arvestades, et vastavalt oma liikmetega sõlmitud lepingutele on ühisettevõte kõigi tema poolt projekti SESAR arendusetapiks loodud või talle ülekantud materiaalse ja immateriaalse vara omanik,

1. tunneb heameelt asjaolu üle, et kontrollikoda tunnistas ühisettevõtte SESAR 2008. aasta raamatupidamisaruande usaldusväärseks ning raamatupidamisaruande aluseks olevad tehingud tervikuna seaduslikuks ja korrektseks;

2. märgib, et Euroopa Liidu 2008. aasta eelarves oli ühisettevõtte kulukohustuste assigneeringuteks ette nähtud 250000000 eurot ja maksete assigneeringuteks 100900000 eurot;

3. tunnistab, et aastad 2007–2008 olid ühisettevõtte algusperiood, et nõukogu uus määrus (EÜ) 1361/2008, [5] millega tehti muudatused ühisettevõtte põhimäärusesse, võeti vastu alles 16. detsembril 2008. aastal ning et Eurocontroli esimene osamakse viibis;

Eelarve aastasuse põhimõtte mittejärgimine

4. täheldab, et ühisettevõtte haldusnõukogu kiitis 2008. aasta aprillis heaks lõpliku eelarve perioodiks august 2007 – detsember 2008 ning see otsus ei ole kooskõlas aastasuse põhimõttega;

Eelarve täitmine

5. märgib, et ühisettevõtte haldusnõukogu 2008. aasta aprillis vastu võetud lõplik eelarve osutus väga ebarealistlikuks, mida näitavad ka kulukohustuste ja maksete assigneeringute kasutusmäärad, mis on vastavalt 1 % ja 17 %;

6. peab kahetsusväärseks asjaolu, et mitmel juhul ei toimunud tehingute kontrollimine korrektselt ning lepingute ja hangete tarbeks ei olnud kehtestatud piisavat sisekontrolli;

Varade kajastamine

7. väljendab muret asjaolu pärast, et vastupidiselt väga madalatele kasutusmääradele olid ühisettevõttel aasta lõpus pangakontodel märkimisväärse suurusega hoiused, millega rikuti eelarve tasakaalu põhimõtet;

8. soovitab ühisettevõttel tungivalt töötada välja arvestuspõhimõtted selliste varade suhtes, mis võivad tekkida projekti arendusetapis;

Ühisettevõtte SESAR finantseeskirjad

9. väljendab heameelt, et kontrollikoda avaldas arvamust ühisettevõtte SESAR finantseeskirjade kohta, mille haldusnõukogu võttis vastu 2007. aasta juulis; rõhutab eriti seda, et finantseeskirjad peaksid olema kooskõlas ühenduse asutuste raamfinantsmäärusega, ja nõustub lisaks kontrollikoja arvamusega, et tuleb täiendada sätteid, mis käsitlevad eelarve täitmist ja raamatupidamisaruannete esitamist, hankemenetlusi ja siseauditi funktsiooni; märgib lisaks, et ühisettevõte peaks vastu võtma oma finantseeskirjade rakenduseeskirjad;

Aasta tegevusaruanne

10. soovitab ühisettevõttel tungivalt pidada kinni kontrollikojaga kokku lepitud tähtajast aasta tegevusaruande esitamiseks;

Sisekontrollisüsteemid

11. märgib, et asjakohastele rahvusvahelistele standarditele vastav siseaudititalitus loodi alles jaanuaris 2009; palub ühisettevõttel seoses riigihangetega lisaks viivitamatult välja töötada nõuetekohased sisekontrollisüsteemid; rõhutab eriti, et ühisettevõte peaks looma suurõnnetusest taastumise kava ja kujundama andmekaitsepoliitika;

12. võtab teadmiseks, et ühisettevõtte raamatupidamine kajastab 2008. aastal saadud intressitulu 148370 eurot; järeldab aastaaruande ja intressimaksete mahu põhjal, et ühisettevõtte kassas ja/või pangakontol on püsivalt palju raha; võtab teadmiseks, et 31. detsembril 2008 oli ühisettevõtte kassas ja/või pangakontol kokku 116007569 eurot; palub komisjonil uurida võimalusi, kuidas tagada ühisettevõttes vajadustepõhise rahavoogude juhtimise põhimõtte järgimine, samuti seda, milliseid kontseptuaalseid muudatusi on vaja selleks, et hoida agentuuri kassas ja/või pangakontol oleva raha hulk püsivalt võimalikult väiksena;

13. märgib lisaks, et haldusnõukogu ei suutnud koostada 2008. aasta ametikohtade loetelu.

[1] ELT C 310, 18.12.2009, lk 9.

[2] EÜT L 248, 16.9.2002, lk 1.

[3] ELT L 64, 2.3.2007, lk 1.

[4] EÜT L 357, 31.12.2002, lk 72.

[5] ELT L 352, 31.12.2008, lk 12.

--------------------------------------------------